**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ**

**ՈՐՈՇՈՒՄ**

**2020 թվականի -- N -Ն**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ԲՅՈՒՋԵԻ ՆԿԱՏՄԱՄԲ ԴՐԱՄԱԿԱՆ ՊԱՐՏԱՎՈՐՈՒԹՅՈՒՆՆԵՐԻՑ ԲԽՈՂ ՊԱՀԱՋՆԵՐՈՎ ՊԱՐՏԱՏԵՐԵՐԻ` ՖԻՆԱՆՍԱԿԱՆ ԱՌՈՂՋԱՑՄԱՆ ԾՐԱԳՐԻ ՔՎԵԱՐԿՈՒԹՅԱՆԸ ՄԱՍՆԱԿՑԵԼՈՒ ԴԵՊՔԵՐԸ ԵՎ ԿԱՐԳԸ ՍԱՀՄԱՆԵԼՈՒ ՄԱՍԻՆ**

Հիմք ընդունելով «Սնանկության մասին» Հայաստանի Հանրապետության օրենքի 63-րդ հոդվածի 2-րդ մասը՝ Հայաստանի Հանրապետության կառավարությունը ո ր ո շ ու մ է.

 1. Սահմանել ֆինանսական առողջացման ծրագրի քվեարկությանը Հայաստանի Հանրապետության պետական բյուջեի նկատմամբ դրամական պարտավորություններից բխող պահանջներով պարտատերերի մասնակցության դեպքերը` համաձայն հավելված 1-ի:

 2. Սահմանել ֆինանսական առողջացման ծրագրի քվեարկությանը Հայաստանի Հանրապետության պետական բյուջեի նկատմամբ դրամական պարտավորություններից բխող պահանջներով պարտատերերի մասնակցության կարգը` համաձայն հավելված 2-ի:

 3. Սույն որոշումն ուժի մեջ է մտնում պաշտոնական հրապարակման օրվան հաջորդող տասներորդ օրը:

Հավելված N 1

ՀՀ կառավարության 2020 թվականի

--- N-Ն որոշման

**ՖԻՆԱՆՍԱԿԱՆ ԱՌՈՂՋԱՑՄԱՆ ԾՐԱԳՐԻ ՔՎԵԱՐԿՈՒԹՅԱՆԸ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ԲՅՈՒՋԵԻ ՆԿԱՏՄԱՄԲ ԴՐԱՄԱԿԱՆ ՊԱՐՏԱՎՈՐՈՒԹՅՈՒՆՆԵՐԻՑ ԲԽՈՂ ՊԱՀԱՆՋՆԵՐՈՎ ՊԱՐՏԱՏԵՐԵՐԻ ՄԱՍՆԱԿՑՈՒԹՅԱՆ ԴԵՊՔԵՐԸ**

1. Սույն հավելվածով սահմանված դեպքերում Հայաստանի Հանրապետության պետական բյուջեի նկատմամբ դրամական պարտավորություններից բխող պահանջներով սնանկության գործով պարտատերը (այսուհետ` պարտատեր) կարող է մասնակցել ֆինանսական առողջացման ծրագրի քվերակությանը:
2. Պարտատերը ֆինանսական առողջացման ծրագրի քվեարկությանը իր մասնակցության իրավունքը հաստատում է սույն որոշմամբ սահմանված կարգով:
3. Պարտատերն իրավունք ունի մասնակցելու ֆինանսական առողջացման ծրագրի քվերակությանը սնանկության այն վարույթում, որով`
4. ֆինանսական առողջացման ծրագրի քվեարկությանը մասնակցելու իրավունք ունեցող այլ պարտատեր առկա չէ.
5. պարտապանը Հայաստանի Հանրապետությանն ապահովում է այնպիսի ապրանքներով, աշխատանքներով և (կամ) ծառայություններով, որոնք ուղղված են պետության պաշտպանության, անվտանգության, բնակչության առողջության պաշտպանության ապահովմանը.
6. պարտապանը պետության պաշտպանության և անվտանգության ապահովմանն ուղղված արտադրական, գիտահետազոտական, փորձարարական-կոնստրուկտորական, փորձարարական-տեխնոլոգիական գործունեություն իրականացնող անձ է.
7. պարտապանը նորմատիվ իրավական ակտերով որպես տնտեսության գերակա ճյուղ (ոլորտ) ճանաչված բնագավառում գործունեություն իրականացնող անձ է.
8. պարտապանը համապատասխանում է հետևյալ չափանիշներից որևէ մեկին.

ա. հանրային ծառայությունների ոլորտում կարգավորվող գործունեություն իրականացնող անձ է,

բ. Հայաստանի Հանրապետության օրենքով սահմանված կարգով գրանցված պետական ոչ առևտրային կազմակերպություն է,

գ. որպես ընկերության հիմնադիր հանդես է եկել Հայաստանի Հանրապետությունը` անկախ ընկերության կազմակերպաիրավական ձևից,

դ. 10 և ավելի տոկոս Հայաստանի Հանրապետության մասնակցությամբ առևտրային կազմակերպություն է.

6) պարտապանը սնանկ ճանաչվելուն նախորդող երեք օրացուցային տարիներից որևէ հաշվետու տարվա վերջի դրությամբ ցուցաբերել է հետևյալ ցուցանիշներից առնվազն երկուսը.

ա. ֆինանսական վիճակի մասին հաշվետվության (հաշվեկշռի) ընդհանուր գումարը գերազանցել է 10 միլիարդ Հայաստանի Հանրապետության դրամը,

բ. գործունեությունից հասույթը գերազանցել է 20 միլիարդ Հայաստանի Հանրապետության դրամը,

գ. Հայաստանի Հանրապետության վիճակագրական կոմիտեի սահմանած կարգով հաշվարկված՝ աշխատողների միջին տարեկան թիվը գերազանցել է 250-ը,

7) պարտապանը Հայաստանի Հանրապետության կառավարության 2020 թվականի մարտի 30-ի N 412-Լ որոշմամբ տուժած համարվող ոլորտում գործունեություն ծավալող անձ է:

Հավելված N 2

ՀՀ կառավարության 2020 թվականի

--- N-Ն որոշման

**Կ Ա Ր Գ**

**ՖԻՆԱՆՍԱԿԱՆ ԱՌՈՂՋԱՑՄԱՆ ԾՐԱԳՐԻ ՔՎԵԱՐԿՈՒԹՅԱՆԸ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ԲՅՈՒՋԵԻ ՆԿԱՏՄԱՄԲ ԴՐԱՄԱԿԱՆ ՊԱՐՏԱՎՈՐՈՒԹՅՈՒՆՆԵՐԻՑ ԲԽՈՂ ՊԱՀԱՆՋՆԵՐՈՎ ՊԱՐՏԱՏԵՐԵՐԻ ՄԱՍՆԱԿՑՈՒԹՅԱՆ**

1. Սույն հավելվածով սահմանված կարգով Հայաստանի Հանրապետության պետական բյուջեի նկատմամբ դրամական պարտավորություններից բխող պահանջներով որպես պարտատեր հանդես եկող մարմինը (այսուհետ` պարտատեր) մասնակցում է ֆինանսական առողջացման ծրագրի քվեարկությանը, եթե որոշում է կայացրել ֆինանսական առողջացման ծրագրի քվեարկությանը մասնակցելու մասին:
2. Պարտատերը, տեղեկանալով դատարանում ֆինանսական առողջացման ծրագրի առկայության մասին, միջոցներ է ձեռնարկում նախքան սնանկության գործով կառավարչի կողմից պարտատերերի ժողովի հրավիրումը սնանկության գործով ֆինանսական առողջացման ծրագրին ծանոթանալու համար:
3. Պարտատիրոջ կողմից ֆինանսական առողջացման ծրագիրը անհրաժեշտության դեպքում կարող է ներկայացվել Էկոնոմիկայի, Ֆինանսների նախարարություններին, Պետական գույքի կառավարման կոմիտեին, ինչպես նաև Պետական եկամուտների կոմիտեին (եթե որպես պարտատեր այլ մարմին է հանդես գալիս) և այլ մարմինների` յուրաքանչյուրի իրավասությանը վերաբերող հարցերի շրջանակում առողջացման ծրագրի քվեարկությանը մասնակցելու հարցի առնչությամբ կարծիք ստանալու համար: Համապատասխան մարմինները ֆինանսական առողջացման ծրագրի վերաբերյալ կարծիքը տրամադրում են այն ստանալուց հետո ոչ ուշ, քան հինգ աշխատանքային օրվա ընթացքում:
4. Պարտատերը ֆինանսական առողջացման ծրագրի քվեարկությանը մասնակցելու կամ չմասնակցելու մասին կայացնում է որոշում` ֆինանսական առողջացման ծրագիրը քննարկելու նպատակով հրավիրված պարտատերերի ժողովից առնվազն երեք օր առաջ: Ֆինանսական առողջացման ծրագրին մասնակցելու կամ չմասնակցելու մասին պարտատերը տեղեկացնում է նաև սնանկության գործով կառավարչին:
5. Ֆինանսական առողջացման ծրագրի քվեարկությանը մասնակցելու մասին որոշում կայացնելիս հաշվի են առնվում՝
6. ֆինանսական առողջացման ծրագրի հաստատման կամ չհաստատման դեպքերում պարտատիրոջ և պարտապանի շահերի ողջամիտ հարաբերակցությունը.
7. պարտապանի լուծարման նպատակահարմարությունը ֆինանսական առողջացման ծրագրի չհաստատման դեպքում.
8. պարտատիրոջ պահանջի բավարարման չափը ֆինանսական առողջացման ծրագրի հաստատման կամ պարտապանի լուծարման դեպքում.
9. ֆինանսական առողջացման ծրագրի հաստատման արդյունքում պարտապանի վճարունակության վերականգման և պարտատիրոջ (պարտատերերի) պահանջների բավարարման չափը և աստիճանը` ֆինանսական առողջացման ծրագրով նախատեսված միջոցառումների և ֆինանսական առողջացման ծրագրի ժամկետի հաշվառմամբ,
10. սնանկության վարույթում մյուս պարտատերերի հաստատված պահանջները, դրանց չափերի հարաբերակցությունը պարտատիրոջ պահանջի հետ.
11. սույն որոշման հավելված 1-ի 3-րդ կետում նշված ոլորտներում պարտապանի կողմից ծավալվող գործունեության բնույթը, տեսակը, մինչև անվճարունակության հատկանիշների ի հայտ գալը պարտապանի գործունեության արդյունավետությունը, շուկայում տվյալ անձի հետագա գործունեության վերականգնման հնարավորությունը, անհրաժեշտությունը:
12. Պարտատերը կարող է հաշվի առնել նաև այնպիսի հանգամանքներ, որոնք տվյալ գործի առանձնահատկությունների հաշվառմամբ անհրաժեշտ են և էական ֆինանսական առողջացման ծրագրի քվեարկության մասնակցության հարցը որոշելիս:
13. Սույն հավելվածի 5-րդ և 6-րդ կետերով նախատեսված հանգամանքերից յուրաքանչյուրի մասին, որոնք հիմք են ընդունվել պարտատիրոջ կողմից՝ ֆինանսական առողջացման ծրագրի քվեարկությանը մասնակցելու հարցը որոշելիս, պարտատերը անդրադառնում է իր որոշմամբ: Որոշման մեջ նշում է կատարվում նաև այն անձի մասին (անուն, ազգանուն, հայրանուն, անձը հաստատող փաստաթղթի տվյալներ, զբաղեցրած պաշտոն), ով լիազորված է մասնակցել ֆինանսական առողջացման ծրագրի քվեարկությանը:

**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ԲՅՈՒՋԵԻ ՆԿԱՏՄԱՄԲ ԴՐԱՄԱԿԱՆ ՊԱՐՏԱՎՈՐՈՒԹՅՈՒՆՆԵՐԻՑ ԲԽՈՂ ՊԱՀԱՋՆԵՐՈՎ ՊԱՐՏԱՏԵՐԵՐԻ` ՖԻՆԱՆՍԱԿԱՆ ԱՌՈՂՋԱՑՄԱՆ ԾՐԱԳՐԻ ՔՎԵԱՐԿՈՒԹՅԱՆԸ ՄԱՍՆԱԿՑԵԼՈՒ ԴԵՊՔԵՐԸ ԵՎ ԿԱՐԳԸ ՍԱՀՄԱՆԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ**

**1. Ընթացիկ իրավիճակը և իրավական ակտի ընդունման անհրաժեշտությունը.**

2019 թվականի դեկտեմբերի 12-ին ընդունվել և 2020 թվականի ապրիլի 15-ին ուժի մեջ է մտել «Սնանկության մասին» օրենքում փոփոխություններ և լրացումներ կատարելու մասին» օրենքը: Կատարված փոփոխությունների արդյունքում «Սնանկության մասին» օրենքի (այսուհետ` Օրենք) 63-րդ հոդվածի 2-րդ մասը շարադրվել է նոր խմբագրությամբ, որի համաձայն` Հայաստանի Հանրապետության պետական բյուջեի նկատմամբ դրամական պարտավորություններից բխող պահանջներով պարտատերերը Կառավարության սահմանած դեպքերում և կարգով կարող են մասնակցել ֆինանսական առողջացման ծրագրի քվեարկությանը: Այսինքն` ի տարբերություն Օրենքի 63-րդ հոդվածի 2-րդ մասի նախկին խմբագրության, որը բացառում էր Հայաստանի Հանրապետության պետական բյուջեի նկատմամբ դրամական պարտավորություններից բխող պահանջներով պարտատերերի քվեարկության հնարավորությունը ֆինանսական առողջացման ծրագրերին, 2019 թվականի դեկտեմբերի 12-ին տեղի ունեցած փոփոխություններով ամրագվել է ոչ միայն նման հնարավորությունը, այլ նաև համապատասխան դեպքերը և կարգը սահմանելու իրավասությունը վերապահվել է Կառավարությանը:

Հարկ է ընդգծել, որ, ընդհանուր կանոնի համաձայն, ֆինանսական առողջացման ծրագրի քվեարկությանը մասնակցության իրավունք տրվում է այն պարտատերերին, ում շահերին այն ուղղակիորեն առնչվում է: Այլ կերպ ասած, եթե պարտատիրոջ պահանջը ներառված չէ այդ ծրագրում, վերջինս քվեարկելու իրավունք ձեռք չի բերում:[[1]](#footnote-1) Այս առումով միջազգային փորձի ուսումնասիրությունները վկայում են, որ տարբեր երկրների կողմից որդեգրվել են տարբեր մոտեցումներ ֆինանսական առողջացման ծրագրերի քվեարկության կարգերը սահմանելիս: Մի դեպքում դասակարգվում են պարտատերերի հատուկ խմբեր` սահմանելով յուրաքանչյուր խմբի քվեարկության առանձին կանոններ, որոնք միատեսակ են այդ դասի պարտատերերի համար: Օրինակ, Մոլդովայում ֆինանսական առողջացման ծրագրի քվեարկության ժամանակ տարբերակվում են պարտատերերի դասեր, որոնց շարքում պետական բյուջեի նկատմամբ պարտավորություններով պարտատերերը առանձին դաս են կազմում: Սակայն ամրագրված է, որ այդ դասի պարտատերերի նկատմամբ ևս տարածվում են օրենսդրությամբ նախատեսված բոլոր սահմանակումները և կանոնները:[[2]](#footnote-2) Մյուս դեպքում, եթե որոշակի դասեր նույնիսկ չեն առանձնացվում, սահմանվում են «կողմ» կամ «դեմ» քվերակելու հնարավորությունները և դեպքերը:

Սակայն բոլոր դեպքերում` անկախ որդեգրված մոտեցումից, միանշանակ են ֆինանսական առողջացման ծրագրի քվեարկության հիմքում ընկած սկզբունքները: Դրանք են, մասնավորապես, պահանջի չափը, ֆինանսական առողջացման ծրագրում բավարարված պահանջի չափի և լուծարման արդյունքում պարտատիրոջ բավարարվող չափի հարաբերակցությունը, պարտապանի առողջացման հնարավորության ապահովումը, եթե նույնիսկ առանձին պարտատերեր զրկվում են իրենց պահանջի ամբողջական բավարարումից, ինչպես նաև նույն դասի պարտատերերի համար արդարության, առավելությունների ճանաչման և մեծամասնության շահերի պահպանման սկզբունքները:[[3]](#footnote-3)

Պետական բյուջեի առջև ձևավորված պարտավորությունների մասով միջազգային փորձի ուսումնասիրությունները վկայում են հետևյալ սկզբունքի կիրառման մասին. սնանկության վարույթում առավելապես աջակցել պարտապանին կենսունակ և մրցունակ սուբյեկտ դարձնելուն` հետագայում, օրինակ, հարկային պարտավորությունները պատշաճ կատարելու նպատակով, իսկ դրա փոխարեն ներկայումս զիջել պարտավորությունների որոշ մասը հենց ֆինանսական առողջացման ծրագրերի շրջանակում:[[4]](#footnote-4)

Մյուս կողմից, պետության մասնակցությունը հատկապես կարևորվում է սնանկության այն վարույթներում, որտեղ որպես պարտապան հանդես է գալիս պետության համար ռազմավարական նշանակություն ունեցող ընկերությունը: Օրինակ, «Անվճարունակության (սնանկության) մասին» Ռուսաստանի Դաշնության օրենքի 194-րդ հոդվածը, որը կարգավորում է պետության համար ռազմավարական նշանակություն ունեցող անձանց ֆինանսական առողջացման հարցը, առանձնահատուկ տեղ է հատկացնում պետության, հատկապես` տնտեսության ոլորտում միասնական քաղաքականություն իրականցնող պետական մարմնի դերին` հնարավորություն վերապահելով ֆինանսական առողջացման ծրագրի հաստատման մասին միջնորդություն ներկայացնելու, նաև հետագա փուլերին մասնակցություն ունենալու: Ընդ որում, նույն օրենքի 190-րդ հոդվածով տրված է «ռազմավարական նշանակություն ունեցող» սուբյեկտների հասկացությունը` դրանց շարքում ներառելով պետության մասնակցությամբ ստեղծված ընկերություններին, որոնք իրենց գործունեության ընթացքում զբաղվում են այնպիսի ապրանքների արտադրությամբ, աշխատանքների կատարմամբ և (կամ) ծառայությունների մատուցմամբ, որոնք ուղղված են պետության պաշտպանության, անվտանգության, բնակչության առողջության պաշտպանության ապահովմանը, կամ պաշտպանության և անվտանգության ապահովմանն ուղղված արտադրական, գիտահետազոտական, փորձարարական-կոնստրուկտորական, փորձարարական-տեխնոլոգիական ոլորտներում:[[5]](#footnote-5)

Վերոգրյալի հաշվառմամբ կարելի է փաստել, որ որոշակի չափանիշների առկայության պայմաններում պետության մասնակցությունը անհրաժեշտ է ֆինանսական առողջացման ծրագրերի քվեարկությանը` հաշվի առնելով ինչպես գործող ընդհանուր սկզբունքները, այնպես էլ պետական բյուջեի նկատմամբ դրամական պարտավորություններից բխող պահանջներով պարտատերերի առանձնահատկությունները:

Վերոգրյալը վկայում է «Հայաստանի Հանրապետության պետական բյուջեի նկատմամբ դրամական պարտավորություններից բխող պահանջներով պարտատերերի` ֆինանսական առողջացման ծրագրի քվեարկությանը մասնակցելու դեպքերը և կարգը սահմանելու մասին» Հայաստանի Հանրապետության կառավարության որոշման ընդունման անհրաժեշտության մասին:

**2. Առաջարկվող կարգավորման բնույթը.**

«Հայաստանի Հանրապետության պետական բյուջեի նկատմամբ դրամական պարտավորություններից բխող պահանջներով պարտատերերի` ֆինանսական առողջացման ծրագրի քվեարկությանը մասնակցելու դեպքերը և կարգը սահմանելու մասին» Հայաստանի Հանրապետության կառավարության որոշման Նախագծով (այսուհետ՝ Նախագիծ) ֆինանսական առողջացման ծրագրի քվեարկությանը մասնակցելու դեպքերը սահմանվել են հետևյալ հիմնական հանգամանքների հաշվառմամբ.

* թե պետության և թե հասարակության համար կարևոր ու կենսական նշանակություն ունեցող ոլորտներում պարտապանի հետագա գործունեության անհրաժեշտությունը, երբ տվյալ անձի կողմից իրականացվող գործունեությունը արդյունավետ է պետության և հասարակության կարիքների բավարարման տեսանկյունից. ավելին` առանձին դեպքերում նույնիսկ առավել նպատակահարմար է որոշ պահանջներից հրաժարումը կամ ֆինանսական առողջացման երկարաժամկետ միջոցառումների կիրառումը պարտապանի առողջացման, տնտեսական շուկայում կրկին մրցունակ սուբյեկտ ունենալու նպատակով,
* առանձին դեպքերում, երբ տվյալ սնանկության գործով որպես պարտատեր հանդես է գալիս միայն Հայաստանի Հանրապետության պետական բյուջեի նկատմամբ դրամական պարտավորություններից բխող պահանջներով պարտատերը, կամ նույնիսկ այլ պարտատերերի մասնակցության պայմաններում վերջիններս չունեն քվեարկելու իրավունք, ֆինանսական առողջացման ծրագրին քվեարկությանը մասնակցության հարցը կարգավորող իրավական նորմեր և համապատասխան ընթացակարգեր մինչև Օրենքում փոփոխությունների կատարումը չեն եղել:

Ըստ այդմ՝ Նախագծով նախատեսվել են`

1. այն դեպքերը, երբ Հայաստանի Հանրապետությունը` որպես սնանկության գործով պարտատեր, իրավունք ունի մասնակցելու ֆինանսական առողջացման ծրագրերի քվեարկությանը, մասնավորապես` սնանկության վարույթներում քվեարկության հնարավորությունը սահմանվել է.
* կախված պարտապանի գործունեության ոլորտից,
* կախված պարտապանի գործունեության հաշվետու տարում ցուցաբերած արդյունքներից,
* տվյալ վարույթում քվեարկության իրավունք ունեցող այլ պարտատերերի առկայության հանգամանքից,
* ֆինանսական առողջացման ծրագրով նախատեսվող միջոցառումների տևողությունը,
* այն հանգամքների հաշվառմամբ, որոնք հանդիսացել են պարտապանի սնանկության պատճառը, մասնավորապես` նոր կորոնավիրուսային հիվանդության (COVID-19) տարածման հետևանքով մասնավոր հատվածի տուժած ոլորտներում գործունեություն ծավալող սուբյեկտների սնանկության վարույթում ևս հնարավորություն է վերապահվել ֆինանսական առողջացման ծրագրի քվեարկությանը մասնակցել նաև Հայաստանի Հանրապետության պետական բյուջեի նկատմամբ դրամական պարտավորություններից բխող պահանջներով պարտատերերին` դրանով ևս ստեղծելով լրացուցիչ երաշխիքներ տնտեսվարողների առողջացման և հետագա գործունեության համար ստեղված պայմաններում.
1. որոշման ընդունման ընթացակարգը, որը հնարավորություն է վերապահելու պետական մարմիններին մասնակցելու ֆինանսական առողջացման ծրագրի քվեարկությանը, որոշմանը ներկայացվող նվազագույն պահանջները.
2. առանձնակի բարդության գործերով պարտատիրոջ և պետական մյուս մարմինների համագործակցության հնարավորությունը իրենց իրավասության շրջանակում ֆինանսական առողջացման ծրագրի քվեարկությանը մասնակցելու մասին կարծիք ստանալու համար, որի նպատակն է այնպիսի երաշխիքների սահմանումը, որը կապահովի պարտապանների ֆինանսական առողջացման հնարավորությունների և նպատակահարմարության գնահատումը տարբեր ոլորտներում:

**3. Նախագծի մշակման գործընթացում ներգրավված ինստիտուտները և անձինք.**

Նախագիծը մշակվել է Արդարադատության նախարարության «Օրենսդրության զարգացման և իրավական հետազոտությունների կենտրոն» հիմնադրամի կողմից:

**4.** **Ակնկալվող արդյունքը.**

Նախագծի ընդունման դեպքում ակնկալվում է ապահովել Հայաստանի Հանրապետության կողմից ֆինանսական առողջացման ծրագրերի քվեարկությանը մասնակցության պատշաճ իրականացումը:

**ՏԵՂԵԿԱՆՔ N 1**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ԲՅՈՒՋԵԻ ՆԿԱՏՄԱՄԲ ԴՐԱՄԱԿԱՆ ՊԱՐՏԱՎՈՐՈՒԹՅՈՒՆՆԵՐԻՑ ԲԽՈՂ ՊԱՀԱՋՆԵՐՈՎ ՊԱՐՏԱՏԵՐԵՐԻ` ՖԻՆԱՆՍԱԿԱՆ ԱՌՈՂՋԱՑՄԱՆ ԾՐԱԳՐԻ ՔՎԵԱՐԿՈՒԹՅԱՆԸ ՄԱՍՆԱԿՑԵԼՈՒ ԴԵՊՔԵՐԸ ԵՎ ԿԱՐԳԸ ՍԱՀՄԱՆԵԼՈՒ ՄԱՍԻՆ»**

**ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ԱՅԼ ՆՈՐՄԱՏԻՎ ԻՐԱՎԱԿԱՆ ԱԿՏԵՐԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՄԱՍԻՆ**

«Հայաստանի Հանրապետության պետական բյուջեի նկատմամբ դրամական պարտավորություններից բխող պահանջներով պարտատերերի` ֆինանսական առողջացման ծրագրի քվեարկությանը մասնակցելու դեպքերը և կարգը սահմանելու մասին» Հայաստանի Հանրապետության կառավարության որոշման ընդունման կապակցությամբ այլ նորմատիվ իրավական ակտերի ընդունման անհրաժեշտություն առկա չէ:

**ՏԵՂԵԿԱՆՔ N 2**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ԲՅՈՒՋԵԻ ՆԿԱՏՄԱՄԲ ԴՐԱՄԱԿԱՆ ՊԱՐՏԱՎՈՐՈՒԹՅՈՒՆՆԵՐԻՑ ԲԽՈՂ ՊԱՀԱՋՆԵՐՈՎ ՊԱՐՏԱՏԵՐԵՐԻ` ՖԻՆԱՆՍԱԿԱՆ ԱՌՈՂՋԱՑՄԱՆ ԾՐԱԳՐԻ ՔՎԵԱՐԿՈՒԹՅԱՆԸ ՄԱՍՆԱԿՑԵԼՈՒ ԴԵՊՔԵՐԸ ԵՎ ԿԱՐԳԸ ՍԱՀՄԱՆԵԼՈՒ ՄԱՍԻՆ»**

**ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ՊԵՏԱԿԱՆ ԿԱՄ ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՐՄՆԻ ԲՅՈՒՋԵՈՒՄ ԵԿԱՄՈՒՏՆԵՐԻ ԵՎ ԾԱԽՍԵՐԻ ԷԱԿԱՆ ԱՎԵԼԱՑՄԱՆ ԿԱՄ ՆՎԱԶԵՑՄԱՆ ՄԱՍԻՆ**

 «Հայաստանի Հանրապետության պետական բյուջեի նկատմամբ դրամական պարտավորություններից բխող պահանջներով պարտատերերի` ֆինանսական առողջացման ծրագրի քվեարկությանը մասնակցելու դեպքերը և կարգը սահմանելու մասին» Հայաստանի Հանրապետության կառավարության որոշման ընդունման կապակ­ցու­թ­յամբ պետական բյուջեում ծախսերի ավելացում չի նախատեսվում:

1. The European Law Institute, Rescue of Business in insolvency law, 2017, էջ 316: [↑](#footnote-ref-1)
2. <http://documents.worldbank.org/curated/en/269901467987829892/pdf/100208-ROSC-P146486-PUBLIC-Box393225B-Moldova-UpdateII-ROSC-ICR-Public.pdf>: [↑](#footnote-ref-2)
3. http://pubdocs.worldbank.org/en/919511468425523509/ICR-Principles-Insolvency-Creditor-Debtor-Regimes-2016.pdf: [↑](#footnote-ref-3)
4. The European Law Institute, Rescue of Business in insolvency law, 2017, էջ 331: [↑](#footnote-ref-4)
5. <http://www.consultant.ru/document/cons_doc_LAW_39331/49476eb68649ada10f86afbd179cddfea15ecb18/>: [↑](#footnote-ref-5)